Bestyrelsesberetning 2021

Ja ,så er coronaepidemien endnu engang årsag til , at bestyrelsen har besluttet at aflyse vores generalforsamling i grundejerforeningen. Det har umiddelbart ikke haft de store konsekvenser, men generalforsamlingen er jo ikke kun en bureaukratisk formalitet . Det er også et sted , hvor vi har mulighed for at møde hinanden og skabe et godt naboskab. Det er det bestyrelsen styrer efter og det har vi savnet. Vi håber derfor ,at det bliver den sidste aflysning og håber samtidig på forståelse for, at vi har måtte aflyse endnu en gang.

Den forgangne sommer har været på det jævne. Vi har oplevet, at der har været rigtig mange i sommerlandet og det er jo et stort plus, selvom vi også har måtte holde os lidt for os selv.

Bestyrelsen har også været lidt på det jævne i år og har ikke set de store udfordringer i at veje, stier og trappe har trængt til vedligeholdelse. Undtagelsen er dog, at der skal foretages mindre reparationer af trappen, hvilket vil ske i nærmeste fremtid. Til næste år skal trappen formentlig have en større omgang.

Mange har valgt at få installeret fibernet og vi kan se frem til at dette snarligt bliver installeret inde i husene. Selve nedlæggelsen er sket relativ smertefrit, selvom det har kostet nogle overklippede telefonledninger og græsrabatter, der ikke alle steder er efterladt lige pæne.

Regeringen har besluttet at ændre på affaldssorteringen og det har bevirket at vores kommune nu vil opstille fire affaldscontainere på hver parcel, for at efterkomme regeringens ønsker. Dette har bevirket en del protester overfor kommunen, primært fra nogle af vores naboforeninger, som finder at fire affaldscontainere pr. grund vil skæmme sommerlandskabet og er overflødige i vinterhalvåret m.m. Kommunen er derfor fremkommet med nogle forslag til, hvordan en række parceller evt. kan være fælles om en affaldsstation, hvilket betyder at der skal findes en placering. Bestyrelsen har valgt ikke at foretage sig noget på foreningens vegne, bl.a. ud fra den betragtning, at der ikke er områder i foreningen, hvor en el. flere affaldsstationer kan placeres og at det vil blive meget vanskeligt, at nå til enighed herom. Dette betyder ikke, at hvis der er medlemmer i foreningen, der gerne vil tage kampen op, for opstilling af fælles affaldsstationer, kan gøre dette enkelt el. flere. Bestyrelsen vil gerne støtte et evt. initiativ, men ikke aktiv deltage. Der er med denne beretning **vedlagt** kommunens forslag til løsninger. Vær opmærksom på, at oprettelsen af en evt. affaldsstation er selvbetaling.

Skulle der komme noget, der vil berøre foreningen den kommende tid, vil vi søge at opdatere dette på foreningen hjemmeside. **www.baunehus.dk**

Bestyrelsen ønsker vores medlemmer en rigtig god sommer.

P.b.v.

Palle Nielsen

Formand